b'\n_START_ARTICLE_\nZakonska dolo\xc4\x8dila za za\xc5\xa1\xc4\x8dito slovenske jezikovne manj\xc5\xa1ine v de\xc5\xbeeli Furlaniji Julijski krajini\n_START_PARAGRAPH_\nZakonska dolo\xc4\x8dila za za\xc5\xa1\xc4\x8dito slovenske jezikovne manj\xc5\xa1ine v de\xc5\xbeeli Furlaniji - Julijski krajini (italijansko Norme a tutela della minoranza linguistica slovena della regione Friuli - Venezia Giulia) so za\xc5\xa1\xc4\x8ditni zakon za slovensko manj\xc5\xa1ino v Italiji, ki ga je sprejela vlada Italijanske republike leta 2001 pod zaporedno \xc5\xa1tevilko 38. Zakon predstavlja kon\xc4\x8dno pravno priznanje slovenske narodne skupnosti v Furlaniji - Julijski krajini, ki dolo\xc4\x8da ozemeljski obseg manj\xc5\xa1ine, njene pravice in obveznosti Italije do nje. Kljub velikemu pomenu sprejetja zakona za slovensko skupnost se v desetletju po sprejetju zakona njegova dolo\xc4\x8dila ne upo\xc5\xa1tevajo v celoti, prav tako niso bila vgrajena v vse povezane dr\xc5\xbeavne, de\xc5\xbeelne in ob\xc4\x8dinske zakone._NEWLINE_Zakon je zaklju\xc4\x8dek pravnega razvoja statusa slovenske manj\xc5\xa1ine v Italiji, ki so ga v skromnej\xc5\xa1i obliki prej definirala dolo\xc4\x8dila rapalske pogodbe, zavezni\xc5\xa1ke voja\xc5\xa1ke uprave STO in italijanski Zakon o za\xc5\xa1\xc4\x8diti zgodovinskih jezikovnih manj\xc5\xa1in \xc5\xa1t. 482/1999. Na ni\xc5\xbeji upravni ravni, v okviru Furlanije - Julijske krajine, je bil leta 2007 sprejet tudi Zakon za za\xc5\xa1\xc4\x8dito slovenske jezikovne manj\xc5\xa1ine \xc5\xa1t. 26/2007._NEWLINE_Zakon ima 29 \xc4\x8dlenov. V prvem delu dolo\xc4\x8da geografsko obmo\xc4\x8dje manj\xc5\xa1ine, kjer priznava tudi obstoj prej nepriznane slovenske skupnosti v Videmski pokrajini. Nadaljnji \xc4\x8dleni se nana\xc5\xa1ajo na jezikovne pravice manj\xc5\xa1ine, vklju\xc4\x8dno s pravico do slovenskih imen in priimkov, ki je bila zlasti kr\xc5\xa1ena v fa\xc5\xa1isti\xc4\x8dnem obdobju, ter rabo sloven\xc5\xa1\xc4\x8dine v javni upravi, napisih in toponimih. Sledijo vpra\xc5\xa1anja \xc5\xa1olstva in vzgoje, zagotavljanje mo\xc5\xbenosti obstoja kulturnih in politi\xc4\x8dnih institucij ter finan\xc4\x8dnih sredstev za manj\xc5\xa1ino.'